སློབ་གྲོགས་ལྷན་རྒྱས་ལགས།ཁྱེད་ཅག་ནི་སློབ་འབྲིང་གང་ཞིག་གི་སློབ་མ་ཡིན་སྐབས།སློབ་གྲྭ་ཆེན་མོ་ནི་རིག་པའི་ཞིང་ཁམས་ཉམས་དགའ་བ་ཞིག་ཡིན་པ་དང་།དེ་གར་བཞུགས་སུ་གསོལ་བའི་དགེ་རྒན་ལྷན་རྒྱས་ནི་ཤེས་བྱའི་མཛོད་དུ་གྱུར་པ།ག་དུས་མཁོ་ན་དེ་དུས་བཀའ་དྲིན་སྩོལ་སྲིད་པའི་གང་ཟག་རླབས་ཆེན་འབའ་ཞིག་ཡིན་པར་སྙམ་ཡོད་ངེས་མོད།འོན་ཏེ་སློབ་གྲྭ་ཆེན་མོར་ཞུགས་རྗེས།དགེ་རྒན་ཕལ་མོ་ཆེ་ནི་སློབ་ཁྲིད་ཀྱི་སྐབས་ལས་མི་མཐོང་བ་དང་།དོགས་གཞི་ཞིག་དང་འཕྲད་དེ་དགེ་རྒན་འཚོལ་སྐབས།དགེ་རྒན་མང་པོ་ནི་གནས་གང་ཞིག་ན་བཞུགས་སུ་གསོལ་བ་གཏན་ནས་མི་ཤེས།སྣང་ཚུལ་འདི་ཉིད་དང་འཕྲད་སྐབས།ཁྱེད་ཅག་གིས་སློབ་ཆུང་གི་དགེ་རྒན་དྲན་སྲིད།སློབ་འབྲིང་གི་དགེ་རྒན་དྲན་སྲིད།ནམ་རྒྱུན་སློབ་མ་རྣམས་ལ་ལུས་དང་གྲིབ་མ་བཞིན་དུ་འགྲོགས་ཏེ་བསླབ་ལ་སྐུལ་བ་དང་དོགས་གཞི་སེལ་བཞིན་ཡོད་པའི་དགེ་རྒན་དམ་པ་དེ་དག་དྲན་སྲིད།ཀ་ཡེ་སློབ་གྲོགས་ལྷན་རྒྱས་ལགས།བདག་ནི་སློབ་ཆེན་གྱི་དགེ་རྒན་ཞིག་ཡིན་པ་དང་།བདག་གི་སྤྱོད་ལམ་ཡང་སློབ་ཆེན་གྱི་དགེ་རྒན་ཕལ་མོ་ཆེའི་རྗེས་སུ་འགྲོ་བས།སློབ་གསོའི་སྣང་ཚུལ་འདི་ཉིད་གོམས་སྲོལ་ཞིག་ཏུ་གྱུར་འདུག་པའི་སྐབས་སུ།འུ་ཐུག་སྟེ་བདག་གི་སློབ་མར་གྱུར་པའི་སློབ་གྲོགས་རྣམས་ལ་དགོངས་དག་ཞུ་བ་དང།སློབ་ཆུང་དང་སློབ་འབྲིང་གི་དགེ་རྒན་རྣམས་ལ་གུས་འདུད་ཞུས་པ་ཡིན།